SL Uradni list Evropske unije L 81/83

IZVEDBENI SKLEP KOMISIJE (EU) 2018/496

z dne 22. marca 2018

o vzpostavitvi letnega seznama prednostnih nalog za določitev kodeksov omrežij in smernic za leto 2018

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 714/2009 Evropskega parlamenta in Sveta z dne 13. julija 2009 o pogojih za dostop do omrežja za čezmejne izmenjave električne energije in razveljavitvi Uredbe (ES) št. 1228/2003 (1) ter zlasti člena 6(1) Uredbe,

ob upoštevanju Uredbe (ES) št. 715/2009 Evropskega parlamenta in Sveta z dne 13. julija 2009 o pogojih za dostop do prenosnih omrežij zemeljskega plina in razveljavitvi Uredbe (ES) št. 1775/2005 (2) ter zlasti člena 6(1) Uredbe,

ob upoštevanju naslednjega:

(1) Priprava in izvajanje kodeksov omrežij ter smernic sta bistvena za popolno integracijo notranjega trga z energijo. Tretji energetski sveženj (3) je ustvaril institucionalni okvir za pripravo kodeksov omrežij z namenom harmonizacije, kadar je potrebno, tehničnih, operativnih in tržnih pravil za upravljanje elektroenergetskih ter plinskih omrežij. V ta namen Agencija za sodelovanje energetskih regulatorjev (v nadaljnjem besedilu: agencija ACER), Evropska mreža sistemskih operaterjev prenosnih omrežij (v nadaljnjem besedilu: mreža ENTSO) in Evropska komisija tesno sodelujejo z vsemi pomembnimi zainteresiranimi stranmi.

(2) Področja, kjer je možno pripraviti kodekse omrežij, so navedena v členu 8(6) Uredbe (ES) št. 714/2009 in Uredbe (ES) št. 715/2009. Poleg možnosti za pripravo kodeksov omrežij se Komisija lahko odloči tudi za pripravo smernic na področjih iz člena 18(1), (2) in (3) Uredbe (ES) št. 714/2009 ter člena 23(1) Uredbe (ES) št. 715/2009. V skladu s členom 6(1) Uredbe (ES) št. 714/2009 in členom 6(1) Uredbe (ES) št. 715/2009 bi morala Komisija najprej pripraviti letni seznam prednostnih nalog z navedbo področij, ki jih je treba vključiti v oblikovanje kodeksov omrežij.

(3) V javnem posvetovanju (4) je večina zainteresiranih strani podprla določitev dela, ki že poteka, kot prednostno nalogo in poudarila pomen ustreznega in dobro usklajenega izvajanja sprejetih kodeksov omrežij in smernic, pri čemer je zagotovljena strukturirana udeležba zainteresiranih strani. Po mnenju nekaterih sodelujočih bi bilo v prihodnje morda treba spremeniti sprejete omrežne kodekse in smernice.

(4) Upoštevajoč odgovore zainteresiranih strani ter prihodnje zakonodajne pobude v okviru pobude za zasnovo trga, različne ukrepe, potrebne za zagotovitev popolne integracije notranjega trga z energijo, in dejstvo, da bo izvajanje kodeksov omrežij in smernic zahtevalo znatna sredstva vseh sodelujočih strani, vključno z Evropsko komisijo, agencijo ACER, mrežo ENTSO in zainteresiranimi stranmi, na letni seznam prednostnih nalog ni bilo dodanih novih področij –

SPREJELA NASLEDNJI SKLEP:

Člen 1

Določa se, da v letu 2018 ni bilo ugotovljenih nobenih novih področij za pripravo omrežnih kodeksov in smernic za električno energijo in plin.

Člen 2

Ta sklep začne veljati dvajseti dan po objavi v Uradnem listu Evropske unije.

V Bruslju, 22. marca 2018 Za Komisijo Predsednik Jean-Claude JUNCKER

(1) UL L 211, 14.8.2009, str. 15.

(2) UL L 211, 14.8.2009, str. 36.

(3) Tretji energetski sveženj sestavljajo Direktiva 2009/72/ES Evropskega parlamenta in Sveta z dne 13. julija 2009 o skupnih pravilih notranjega trga z električno energijo in o razveljavitvi Direktive 2003/54/ES (UL L 211, 14.8.2009, str. 55), Direktiva 2009/73/ES Evropskega parlamenta in Sveta z dne 13. julija 2009 o skupnih pravilih notranjega trga z zemeljskim plinom in o razveljavitvi Direktive 2003/55/ES (UL L 211, 14.8.2009, str. 94), uredbi (ES) št. 714/2009 in (ES) št. 715/2009 ter Uredba (ES) št. 713/2009 Evropskega parlamenta in Sveta z dne 13. julija 2009 o ustanovitvi Agencije za sodelovanje energetskih regulatorjev (UL L 211, 14.8.2009, str. 1).

(4) Odgovori so objavljeni na spletni strani https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_sl.